tartuNLP/wikipedia-smugri-20251201 huggingface dataset:
Ижысь заводлэн валтӥсь корпусэз

Ижысь заводлэн валтӥсь корпусэз — XIX даурын С. Е. Дудин архитекторлэн проектэзъя лэсьтэм промышленной юртъер, Ижкарысь пыӵал тӥрлык поттонъя заводлэн шор юртэз. Интыяськемын Иж тыметлэн ӵыпет вылаз, карлэн самой шораз. Юртлэн адресэз: Ижкар, Дерябин нимо проезд, 3. Валтӥсь корпуслэн быдэс ансамблез куать юртъерлэсь луэ, солэн огъя площадез 21 045 м².
Та юрт туж аспӧртэмез но уникальноез луэ. Со пыре шер-шер адмиралтейской типъем юртъёс пӧлы. Со сяна, Ижысь заводлэн валтӥсь корпусэз луиз Россиын нырысетӥез трос этажъем промышленной юрт. Удмурт шоркар понна та юрт озьы ик бадӟым значение басьтэ, со шонерак герӟаськемын Иж карлэн кылдэменыз. Заводлэсь 50 метръем башнязэ Ижлэн символэз шуо.
20-тӥ тулыспалысен 1995-тӥ арысен Ижысь пыӵал лэсьтонъя заводлэн валтӥсь корпусэз федерал статусъем архитектурной памятникен лыдъяське. Ачиз юрт али луэ федерал ваньбур. Нош ӟуч властьёс асьсэлэсь памятниксэс утён но выльдон понна номыре но уг каро. Со куспын юртъер чылкак урод адске но каллен куашкалля. Озьы, 3-тӥ пӧсьтолэзе 2018-тӥ арын завод башняын тылпуэн йырин со йылысь дас метръем колонна-шпиль пограз.
Иж кар дума

Иж кар дума — Иж карысь, Удмуртилэн шоркарысьтыз, быръем ёзэс (карлэн парламентэз). Со луэ 42 депутатлэсь, кудӥз муниципал быръёнъёс дыръя гражданъёсын бырйиськылэ суро быръён системая: 21 депутат бырйиськылэ партиослэн списокъёссыя но эшшо 21 — одӥг мандатъем округъёсын. Кар думае быръёнъёс вить арскын одӥг пол ортчо. Думалэн статусэз но полномочиосыз Иж карлэн уставаз гожтэмын.
Дума Ижысь мэрилэн юртаз, Пушкинской урамын интыяське.
Удмуртия (поезд)

«Удмуртия» — Советской Союзысь но Россиысь скорой поезд. Со 1977-тӥ арысен 1993-тӥ ар палозь Ижкар — Муско — Ижкар маршрутъя мынэ-ветлэ вал. 1993-тӥ арын сое воштӥз «Италмас» фирменной поезд.
История.
Ас нырысетӥ рейсаз Ижысь «Удмуртия» шонтӥз 23-тӥ куартолэзе 1977-тӥ арын. Вокзал перрон бордысь поезд 12 часэ 18 минутэ кошкиз. Та поездэз нырысетӥ рейсэ валтон сётэмын вал Иж отделенилэн тужгес мылкыдоосызлы ужасьёсызлы: составлы начальник луиз Шамиль Утешев, СССР-ысь сӥё-дано железнодорожник, но поездэз валтӥз машинист Николай Будалов.
Италмас (поезд)

«Италмас» — 25/26 номеро ӝог фирменной поезд. Герӟа Удмуртилэсь шоркарзэ но Россилэсь шоркарзэ. Маршрутэзлэн кузьдалаез — 1119 иськем. Поездэн кивалтэ Федерал пассажирской компания. Нимамын италмас сяськая, удмурт йӧскалык символъя.
Поездлэн Ижысь кошкемез но Иже вуэмез дыръя вокзалын шудэ П. И. Чайковскийлэн оркестрен фортепиано понна 1-тӥ номеро концертэз. Муское «Италмас» Кузон вокзалэ вуылэ.
История.
«Италмас» фирменной поезд расписание пыртэмын вал 23-тӥ куартолэзе 1993-тӥ арын. Со арлэсь азьло Муское ветлылӥз мукет ӝог поезд — «Удмуртия». Со арын ик куарусён толэзе Россиысь МПС «Италмас» поездэз коммерческой карыса аттестовать кариз. Поездлэн вал багаж вагонэз, лыдӟиськонниез, пассажиръёсызлы куинь полъем сиськон радъямын вал.
Расписание.
Поезд мынэ-ветлэ нуналлы быдэ арбыт. Маршрутъя мыныкуз, со 7 пол дугдылэ: Огырчиын, Можгалан, Кизнерын, Вятские Поляныын, Кузонын, Канашын но Вековкаын. Вековка станциын сылон «технической» луэ.
Составез.
Поезд лэсьтэмын 12 купейной вагонлэсь (2К), 1 штаб вагонлэсь но 1 вагон-ресторанлэсь, ваньзы кык этажъем луо. 9-тӥ толсурозь 2018-тӥ арозь поездлэн составаз одӥг этажъем плацкартной, купейной но кӧлан (СВ) вагонъёс вал.
Горький чугун сюреслэн Иж регионэз

Горький чугун сюреслэн Иж регионэз — Горький чугун сюреслэн вить регионъёсыз пӧлысь одӥгез. Кылдытэмын 2010-тӥ арын ГЖД-лэсь одӥг нимъем люкетсэ (отделенизэ) пӧрмытэмен. Удмуртиысь тросэныз чугун сюресъёсын кивалтэ. Озьы ик ужа чугун сюрес инфраструктура бордын Свердловск улосын, Пермь шаерын, Татарстанын но Башкортостанын.
Горький чугун сюреслэн Иж регионэзлэн кивалтонниез интыяськемын Иж карын, Гагарин урам, 4-тӥ юрт адресъя. Иж регионлэн валтӥсь станциез луэ Ижевск станция.
Историез.
ГЖД-лэн Иж регионэзлэн историез 1945-тӥ арын кутскиз. Со аре южтолэзе Кузон чугун сюреслэн кивалтонниезлэн косонэныз Ижевск станциын нуон-ваёнъя но паровоз возёсъя ёзэтъёс кылдытэмын вал. 24-тӥ толсуре 1947-тӥ арын соос пӧрмытэмын Кузон чугун сюреслэн Иж люкетэзлы. Составаз пырем сюресъёслэн огъя кузьдалазы нырысь-валысь 347 км гинэ вал. Иж люкетлы ужаны юрттылӥзы Агрыз станцилэн но Пермь чугун сюреслэн паровоз депооссы.
1957-тӥ арын Иж отделение борды Кузон чугун сюреслэн Огырчи люкетэз огазеяськиз. 12-тӥ тулыспалэ 1962-тӥ арын Горький чугун сюреслэн ини Иж люкетэз выльысь бадӟымаз: со борды Красноуфимск отделение валчеямын вал.
1979-тӥ арын отделенилэсь сюресъёссэ электрификация ӧдъямын: 1984-тӥ арозь со быдэстэмын валтӥсь ход кузя, 1990-тӥ арын электрификация ортчытэмын Ижысен Огырчиозь.
1996-тӥ арын ГЖД-лэн Иж люкетаз 80 станциос вал, соос пӧлын Агрыз но Ижевск — маршрутъёс кылдытӥсь бадӟымесь гердъёс; озьы ик ужазы кык локомотив но вагон депо, вить сюрес дистанциос, герӟетъя, лэсьтӥськонъя, электроснабжениея, коммунальной хозяйствоя но культурая предприятиос. 1994-тӥ арын отделениын ужасьёслэн лыдзы 19 800 пала адями вал. 1990-тӥ арын сюреслэн отделениеныз 14,4 млн. тонна котыръёс келямын вал, 1994-тӥ арын — 4,3 млн. тонна. Отделенилэн локомотив паркезлэн инъетаз 1996-тӥ ар ёрсын электровозъёс вал.
10-тӥ пӧсьтолэзе 2010-тӥ арын ГЖД-лэн Иж люкетэз пӧрмытэмын Горький чугун сюреслэн Иж регионэзлы.
Инфраструктура.
Регионлэн пумъёсыз луо станциос: Зилай (уйпалан), Алнаш (лымшор палан), Кизнер (лымшор-шунды пуксён палан) но Дружинино (шунды ӝужан палан). Вань сюресъёслэн огъя кузьдалазы 1200 пала километр.
Иж регионлэн сюресъёсаз сложной инженерной лэсьтӥськемъёс ӧжыт ӧвӧл. Соос пӧлын Кам вамен кык сюресъем выж, 40 метр мурда шорнюк вамен виадук Полухино котырсконын, гурезь сюрлоос улын трос иськемъем тоннельёс Красноуфимск кар ёросын но мукетыз.
Кузон чугун сюрес

Кузон чугун сюрес — Советской Союзысь РСФСР-ысь чугун сюрес. Кылдытэмын 1936-тӥ арын, быдтэмын 1961-тӥ арын.
Чугун сюрес ортче вал Муско, Владимир, Горький, Ульяновск, Киров, Молотов но Свердловск улосъёс, Мордва, Чуваш, Пор, Бигер, Удмурт но Башкир АССР вылтӥ. Сюреслэн огъя кузьдалаез 2738 иськем вал. Чугун сюресэн Кузонысь кивалтӥзы. 1947-тӥ арын та сюреслэн составаз Иж отделение висъямын.
1961-тӥ арын Кузон чугун сюреслэн бадӟымез люкетэз Горький чугун сюрес борды итэмын вал, пичиез — Свердловск чугун сюрес борды.
Горький чугун сюреслэн Киров регионэз

Горький чугун сюреслэн Киров регионэз — Горький чугун сюреслэн вить регионъёсыз пӧлысь одӥгез. Кылдытэмын 1-тӥ пӧсьтолэзе 2010-тӥ арын ГЖД-лэсь одӥг нимъем люкетсэ (отделенизэ) пӧрмытэмен. Кивалтэ чугун сюрес инфраструктураен Киров улосын но Удмуртиысь Яр, Глаз, Балезино ёросъёсын. Киров регион пыр ортчо Транссибирской магистральлэн Уйпал но Выль ходъёсыз.
Регионын интыяськемын бадӟымесь станциос:
ГЖД-лэн Киров регионэзлэн кивалтонниез интыяське Киров карын, Комсомольской ульча, 24-тӥ юрт адресъя.
ГЖД-лэн начальникезлэн Киров регионъя воштӥсез — Сергей Шагалов.
Горький чугун сюреслэн Кузон регионэз

Горький чугун сюреслэн Кузон регионэз — Горький чугун сюреслэн вить регионъёсыз пӧлысь одӥгез. Кылдытэмын 1-тӥ пӧсьтолэзе 2010-тӥ арын ГЖД-лэсь одӥг нимъем люкетсэ (отделенизэ) пӧрмытэмен. Кивалтэ чугун сюрес инфраструктураен Татарстанын, Марий Элын, Мордовиын, Чувашиын, Киров улосын, ӧжытак Удмуртиын (Кизнер ёросын) но Ульяновск улосын. Регионлэн кивалтонниез интыяське Кузонын, Чернышевский урамын.
Регионлэн начальникез — Черемнов Александр Павлович. Валтӥсь инженерез — Ананьин Евгений Сергеевич.
Горький чугун сюреслэн Кузон регионэзлэн пумъёсыз луо станциос: Кизнер (шунды ӝужан палан), Канаш (шунды пуксён палан), Красный Узел но Цильна (лымшор палан).
Удмуртиысь Кизнер ёросын ГЖД-лэн Кузон регионэз кивалтэ Казанбург чугун сюреслэн 8 километръем оглюкетэныз (Киров улосэн кунгожысен Кизнер станциозь). Со оглюкетын электричкаослэн одӥг гинэ дугдылон интызы вань — Кочетло платформа.
Удмуртия (телеканал)

«Удмуртия» — Удмуртилэн уен-нуналэн ужась кун телеканалэз. «Мынам Удмуртие» медиахолдинглэн составаз пыре. Телеканаллэн кузёез луэ «„Удмуртия“ телерадиокомпания» — Удмуртиысь правительстволэн кун унитарной предприятиез.
Телеканал ужаны ӧдъяз 2015-тӥ арын инвожо толэзе. Солэн программаосыз ӟуч, удмурт но бигер кылъёсын потыло, эфирезлэн бадӟымез люкетэз ӟуч кылын мынэ. Выль телеканаллэн аспӧртэмлыкез вань: со сетевой партнёръёстэк ужа но передачаосызлэн радэнызы быдэсак ачиз кивалтэ. Таиныз со вуж телеканаллэсь «Мынам Удмуртиелэсь» пӧртэм луэ. Мукет аспӧртэмлыкез: «Удмуртия» телеканаллэн эфирной вещаниез ӧвӧл, соин ик телесигналэз кабель сетьёсын но Интернет пыр гинэ вӧлдӥське.
Эгей зарезь

Эгей зарезь (, ,  — «Тӧдьы зарезь») — Средиземной зарезьлэн бассейназ, Балкан но Пичи Азия мукожъёс но Крит шормуӵ куспын интыяськем ӝубис зарезь. Уйпал-Шунды ӝужан палан Дарданелъёс проливен со герӟаське Мрамор зарезен но отӥяз Сьӧд зарезен, лымшор палан шормуӵъёс вискын ортчись кӧня ке проливъёсын — Средиземной зарезен. Площадез ог 179 км². Зарезь кылдэмын плиоцен пумын но плейстоцен вакытэ кӧсмувырлэн (Эгеидалэн) выеменыз сэрен, кудӥзлэсь кылемъёсыз туж трос шормуӵъёслы пӧрмиллям (соин ик Эгей зарезез азьвыл дыръя Архипелаг зарезь шуо вылэм). Зарезьлэн огшоры мурдалаез 200-ысен 1000 метрозь (тужгес но мурез инты — 2529 метр). Зарезьлэн ӝытпал люкетаз ву бызе лымшор пала, ӵукпал люкетаз — уйпаллань; бызёнъёслэн ӝоглыксы 0,5—1 км/ч палозь. Ву выллэн температураез тол 11—15 °С, гужем 22—25 °С. 350 метрлэсь мургем ву температура арбыт уг вошъяськы (12—13 °C). Вулэн кузьытлыкез 37,0—40,0 ‰. Валтӥсь портъёс: Пирей, Салоники (Греция), Измир (Турция).
Юпитер

Юпитер — Шундылэсь кусыпъя витетӥ планета, Шунды системаысь тужгес но бадӟымез. Сатурнэн, Уранэн но Нептунэн ӵош, со газ гигант шуыса лыдъяське. Адямиослы та планета вашкала дыръёсысен тодмо вал. Со нимамын Вашкала Рим мифологилэн валтӥсь инмарезлэн нимызъя.
Туннэ нуналлы Юпитерлэн 79 спутникез шедьтэмын, соос пӧлысь тужгес бадӟымъёссэ (Ио, Европа, Ганимед но Каллисто) усьтӥз Галилео Галилей 1610-тӥ арын.
Туктамышева, Елизавета Сергеевна

Елизавета Сергеевна Туктамышева (вордскемын 17-тӥ толсуре 1996-тӥ аре, Глазкар, Удмуртия) — Удмуртиысь фигурной нискыланъёсъя спортсмен, оген нылкышно нискыланъёсъя ӵошатскылэ, дуннелэн чемпионэз 2015-тӥ арын, со арын ик дуннелэн командной чемпионатэзлэн азвесь призёрез но Европалэн чемпионэз, 2013-тӥ арын Россилэн чемпионэз но Европалэн чемпионатэзлэн бронза призёрез, 2014/2015 сезонын Гран-при финаллэн вормисез, I тол юношеской Олимпи шудонъёслэн чемпионзы (2012), 2010-тӥ арын юниоръёс пӧлын Гран-при финаллэн азвесь призёрез, 2011-тӥ арын дуннелэн юниоръёс пӧлын чемпионатэзлэн азвесь призёрез. Россиысь спортъя дано мастер.
2018-тӥ аре 2-тӥ куартолэзе Конькиен бызьылӥсьёслэн калыккуспо союззылэн рейтингаз Туктамышева 23-тӥ интыын вал.
Улон сюресэз.
Елизаветалэн анаез дышетӥсь луыса школаын ужа. Солэн атаез — азьвылыз куасчи, собере футболъя командалэн тренерез — 2011-тӥ арын оштолэзьлэн кутсконаз кулӥз. Елизавета вить аресаз конькиен нискыланы кутскиз, эшъяськыса ныл-фигуристъёсын гужем спортивной лагерьын, кытын атаез ужаз.
2006-тӥ арын Белгородын ӵошатсконъёс дыръя дас аресъем Лизаез синйылтӥз Россиысь тодмоез тренер Алексей Мишин но ӵектӥз стажировка понна со доры Санкт-Петербурге лыктыны. Тазьы вить ар ӵоже Елизавета, Глазкарын Светлана Веретенникова кивалтэм улсын тренироваться кариськыса, кык арнялы быдэ ас тренереныз вуылӥз Мишин доры Санкт-Петербурге. Сӥзьыл 2011-тӥ арын Елизавета анаеныз но сузэреныз Глазысь кабенак кошкиз. Со дырысен Туктамышева Санкт-Петербургын ялан улэ но отын ик тренироваться кариське.
Глаз карлэн флагез

Глаз карлэн флагез — Удмурт Республикаысь Глаз карлэн официальной символъёсыз пӧлысь одӥгез. Со юнматэмын 27-тӥ инвожое 2003-тӥ арын Глаз кар думалэн 147-тӥ номеро решениезъя.
Описаниез.
Глаз карлэн флагез — меӵак сэрего тӧдьы басма юдэс, шораз ик — Глазлэн гербез.
Глаз карлэн гербез

Глаз карлэн гербез — геральдика правилоосъя суредам тодман пус, Удмуртиысь Глаз городлэн валтӥсь символэз. Нырысьсэ сое юнматӥз ӟуч императрица Екатерина II 28-тӥ куартолэзе (8-тӥ инвожое) 1781-тӥ арын. Кыкетӥзэ герб кутэмын вал 28-тӥ гудырикошконэ 2001-тӥ арын Глаз кар думалэн решениезъя.
Описаниез.
Глазлэн гербез — шори люкем геральдика щит. Щитлэн вылӥ люкетаз пуксемын Ватка губернилэн гербез, угось Глазовской уезд азьвыл аръёсы пыре вал ӵапак та губерние: ӵуж-ӵуж буёл вылын суредамын тӧдьыалэс-чагыр пилемъёс. Нош со пушкысь адске пукыӵен ки. Со возьматэ православилы осконэз но язычествоен нюръяськонэз. Ки вылын пиштэ горд кирос — возьматэ кужмо, сӥлё-виро луммэс. Кунпуслэн ӵуж-ӵуж буёлэз валатон сётэ: та палъёсын уло узыр, сӥё-дано, тыршись, оскись адямиос.
Улӥяз, чагыралэс бусыын, пуктэмын адями син. Чагыралэс буёл возьматэ ӧрекчаськисьтэм, рос-прос, гажамон адямиез. Син возьматэ кык малпанэз. Нырысетӥез малпан герӟаськемын та городлэн нимыныз — Глазкар («глаз» — со «син» ӟуч сямен). Кыкетӥез малпан: Глазов республикамылэн шоркарызлэсь кыдёке интыяськемын ке но, со — шаермылэн синмыз.
Воткалэн флагез

Воткалэн флагез — Удмурт Республикаысь Вотка городлэн официальной символъёсыз пӧлысь одӥгез. 26-тӥ апреле 2006-тӥ арын Вотка Кар Думалэн ньылетӥ ӧтчамезлэн VIII сессияз депутатъёс кутӥзы Вотка городлэсь гербзэ но флагзэ.
Описаниез.
Вотка городлэн флагез — шонер сэрего басма люкет, пасьталаезлэн но кузьдалаезлэе ӵошатӥськемзы — 2:3. Флаглэн тусыз возьматэ герблэсь туссэ: вылӥысен улӥе кыклы люкемын, бур палыз — чагыр, мукет палыз — горд; соослэн вис вылазы городлэн гербэзлэн тусыз понэмын — сяська тугокоен якорь.
Сарапуллэн флагез

Сарапуллэн флагез — Удмурт Республикаысь Сарапул карлэн официальной символъёсыз пӧлысь одӥгез.
Нырысьсэ Сарапул городлэн флагез юнматэмын вал 21-тӥ тулыспалэ 2008-тӥ арын Сарапул кар думалэн решениеныз. Куинь толэзь улыса, 29-тӥ куартолэзе кар думалэн депутатъёсыз флаглэсь туссэ воштӥзы, выль версизэ кутыса.
Конькиен бызьылӥсьёслэн калыккуспо союззы

Конькиен бызьылӥсьёслэн калыккуспо союззы (ИСУ, , ISU) — конькиен герӟаськем спортэн — фигурной нискыланъёсын, конькиен бызьылон спортэн но шорт-трекен — кивалтӥсь калыккуспо федерация.
Кылдытэмын Схевенингенын (Нидерланд) 1892 арын. Туж вуж калыккуспо спортивной федерациос пӧлысь одӥгез луэ. Солэн ужпумез — конькиен герӟаськем спортъёслы огъя правилоосты но нормативъёсты тупатыны, озьы ик калыккуспо ӵошатсконъёсты ортчытон радъяны.
Али союзлэн штаб-квартираез интыяське Лозанна карын, Швейцариын.
Якшур-Бӧдья ёросысь улон интыос

Якшур-Бӧдья ёросэ 80 улон инты пыре: 13 черкогурт, 64 гурт, 1 хутор но 2 выселка.
Ёрослэн административной центрез — Якшур-Бӧдья черкогурт.
Гожмовыр

Гожмовыр — Удмуртиысь Якшур-Бӧдья ёросысь гурт. Пыре Ӵошкыт гурт поселение. Интыяське гурт поселенилэн шорсюлмызлэсь Ӵошкыт гуртлэсь 4 иськемын но ёрос центрлэсь — 11 иськемын. Гуртысен удмурт шоркарозь — 38 иськем.
Гожмовырын улэ 32 адями (2012-тӥ арын). Гуртын одӥг гинэ ульча вань — Шор урам.
Фукуока

Фукуока ( - Фукуока-си) — Японилэн префектуралэн шоркар но бадӟым порт. Улӥсьёс - 1 517 650 адямиос.
Р321

Р321 — Удмуртиысь бадӟым автомобиль сюрес, Ижкарысен Глазкарозь ортчись кык чуръем асфальт шоссе. Кузьдалаез — 177 иськем. Удмурт шоркарез ньыль ёрос центрен герӟаса, та сюрес шаерамы бадӟым роль шудэ.
Р321 трасса кутске Ижысь Октябрь ёросын, Песочной но Студенческой урамъёслэн огазеяськон интыязы. Собере со уйпаллань мынэ Завьял, Якшур-Бӧдья, Эгра, Балезино но Глаз ёросъёслэн музъемъёсэтӥзы. Пумыз Глаз карын интыяське. Сюреслэсь Иж но Бӧдья куспын кыллись люкетсэ ижъёс "Якшур-Бӧдья тракт" шуо.
Сюреслэн лымшорпал ӝыныеныз кивалтэ Росавтодор, угось Ижысен Эграозь мынӥсь шоссе лыдъяське М7 «Волга» федерал трассалэн люкетэныз. Эгра — Глаз автомобиль сюрес сярысь сюлмаське Удмуртиысь Миндортранс.
2013-тӥ арын Google компания аслаз «GoogleStreetView» сервисэз понна Р321 трассаез туспуктонэз быдэстӥз.
Венеция

Венеция () — Италиысь кар, шаерлэн уйпал-шундыӝужан палаз интыяськемын. Венеция улослэн но провинцилэн шоркарзы. Куать ёрослы люкем коммунаез кылдытэ. Улӥсьёслэн лыдзы — 261 905 адями (31-тӥ толсуре 2016-тӥ арын).
Кар сылэ материк вылын но Венециысь лагунаысь 118 шормуӵ вылын. Туризмъя, наукая но дышетсконъя бадӟым центр. Венециысь карнаваллэн но Венециысь кинофестивальлэн ортчытон интызы.
Выль Зеландия

Выль Зеландия () — Чус океанлэн лымшорпал-ӝытпал люкетаз, Полинезиын интыяськем кун. Солэн составаз пыро кык бадӟым шормуӵ (Уйпал но Лымшорпал) но туж трос (700 пала) пичи шормуӵъёс. Улӥсьёслэн лыдзы 2017-тӥ арын инвожо толэзе 4 793 700 адями вал.
Шаерлэн шоркарез — Веллингтон кар.
Веллингтон

Веллингтон () — Выль Зеландилэн шоркарез, Океаниысь кунъёс пӧлын тужгес бадӟымез шоркар но дуннеысь самой лымшорез шоркар. Веллингтонлэн нимыз маори кылын — Те Фанауи-а-Тара (Te Whanganui-a-Tara).
Загитов, Ильназ Насихович

Ильназ Насихович Загитов — Удмуртиысь но Татарстанысь хоккеен шудӥсь но тренер.
Биографиез.
Вордӥськемын 30-тӥ оштолэзе 1976-тӥ арын Бигер АССР-ысь Актаныш ёросысь Бигер Азибей гуртын. Со Ижысь 12-тӥ номеро школалэн но «Ижсталь» СДЮСШОР-лэн воспитанниксы.
Профессиональной карьераез Ильназ 1991-тӥ арын 15 арескын ӧдъяз, Удмуртиысь валтӥсь командаын берпум совето первенство дыръя дебютировать карыса. Дас куать арескын со нырысь шайбаоссэ сэрпалтӥз.
«Ижсталь» клуб понна дас вить сезон ӵоже шудылӥз, та лыдъя клублэсь рекордзэ пуктыса. 14 сезон ӵоже (1991/1992—1992/1993, 1995/1996—2001/2002, 2008/2009—2011/2012, 2013/2014) Ильназ «Ижстальлэн» флаг улсаз официальной ӵошатсконъёсын 638 шудонъёсты ортчытӥз, 209 (67+142) баллъёс люкаса.
2015-тӥ арын ас спортивной карьеразэ йылпумъяса, со «Ижсталь» клубен кивалтӥсе пыриз. Солэн кивалтэм улсаз команда ВХЛ-лэн 2015/2016 сезоназ азвесь медальёсты басьтӥз.
14-тӥ толсуре 2016-тӥ арын валтӥсь тренерысь кошкиз. 2018-тӥ арысен Ильназ Загитов Егитъёслэн хоккейя лигаязы пырись «Ирбис» клубын тренерын ужа.
Солэн нылыз, Алина Загитова, фигурной нискыланъёсъя ӵошатскылэ, 2018-тӥ арын Пхёнчханын олимпи чемпион луиз.
Васнецова, Валерия Сергеевна

Валерия Сергеевна Васнецова — Удмуртиысь биатлонист, Дуннелэн кубоказ пыриськись, дуннеысь юниоръёс пӧлын кык полъем чемпион. Россиысь спортъя мастер. Пермь шаер понна выступать каре.
Вордӥськиз Можга карын 29-тӥ куартолэзе 1997-тӥ арын. Биатлонэз яратӥз вордскем карын, нырысетӥ тренерез — Алексей Фёдорович Коротаев. Собере Пермь шаере Чайковск каре кошкиз, отын со Иннокентий Александрович Каринцевлэн кивалтэм улсаз тренироваться кариське. Дышетске Чайковскысь физической культурая кун институтын.
Франц-Иосифлэн Музъемез

Франц-Иосифлэн Музъемез — Уйпал Йӧ океанысь архипелаг. Европалэн уйшор палаз интыяськемын. Пыре Россие Архангельск улосэ, кытын Приморской муниципал ёрослэн люкетэз луэ. Архипелаглэн составаз 191 шормуӵ пыре, Музъемлэн огъя площадез 16 134 км².
Люкиське куинь люкетлы:
Ожмегов, Александр Семёнович

Александр Семёнович Ожмегов — удмурт политик.
Улон сюресэз.
Александр Семёнович Ожмегов вордӥськиз 7-тӥ оштолэзе 1957-тӥ арын Пичи Пурга ёросын Чурашур гуртын.
1980-тӥ арын Новосибирскысь гурт возёсъя институтэз йылпумъяз.
2003—2010 аръёсын — Ижысь Ленин ёрослэн администрациезлэн тӧроезлэн нырысетӥ воштӥсез.
2010—2011 аръёсын — Ижысь Ленин ёрослэн администрациезлэн тӧроезлэсь ужзэ быдэсъясь.
2011-тӥ арысен куарусён толэзьысен 1-тӥ толсурозь 2018-тӥ арозь — Ижысь Ленин ёрослэн администрациезлэн тӧроез.
Basshunter

Basshunter (лыдӟы: "Бэсхантер"), Jonas Erik Altberg "(Йонас Эрик Альтберй)" (22-тӥ толсуре 1984, Хальмстад) — швед кырӟась, музыкальный продюсер но диджей.
Р322

Р322 — Удмуртиысь бадӟым автомобиль сюрес, Ижкарысен Сарапулозь ортчись кык чуръем асфальт шоссе. Иж кар агломерациысь тужгес валтӥсь автомагистральёс пӧлысь одӥгез. Ижъёслы со озьы ик "Сарапул тракт" ним улсын тодмо. Кузьдалаез — 66 иськем. Сюрес ортче Завьял, Пичи Пурга но Сарапул ёросъёс вылтӥ.
Сарапул тракт кутске Ижкарын Маяковский урам пумысен, кыдёке сое кузёмытыса. Р322 трасса Сарапул карын йылпумъяське, Путейской ураме выжыса.
Физика

Физика — инкуазь явлениослэсь огшоры но соин ӵош ик тужгес огъя закономерностьёссэс, материлэсь аслыкъёссэ но лэсьтӥськемзэ но вырылонэзлэсь законъёссэ эскерись наука. Соин ик физикалэн тодонъёсыз но законъёсыз вань естествознанилэн инъетаз кыллё. Физика луэ точной наука: со явлениослэсь закономерностьёссэс лыдпусъёсын дышетэ.
«Физика» кыл "φύσις" («инкуазь») вашкала грек кыллэсь пӧрмемын.
Югыт

Югыт — сюбег валанъя, адями синлы адскись электромагнитной тулкымъёс. Югытэн басьтэм спектральной диапазонлэн вакчи тулкымо пумыныз лыдъясько тулкымъёс, кудъёсызлэн вакуумын кузьдалазы 380-ысен 400 нанометрозь (750—790 ТГц), но кузь тулкымо пумыныз — 760—780 нанометръем тулкымъёс (385—395 ТГц).
Паськыт валанъя, югыт борды ӵемысь котькыӵе оптической тылсиосты карыло. Та учырын «югыт» шуыса, адӟымон пиштонэз сяна инфрагорд но ультрабусӥр тылсиянъёсты нимало (тулкымъёсызлэн вакуумын кузьдалаоссы — 1 миллиметрысен 1 нанометрозь).
Физикалэсь югыт эскерись люкетсэ "оптика" шуо.
Вакуумын югытлэн ӝоглыкез луэ 299 792 458 м/с.
Югытлэн ӝоглыкез

Югытлэн ӝоглыкез буш интыын (вакуумын) — котькуд электромагнитной тулкымъёслэн (со лыдын, югытлэн) вӧлскон ӝоглыксы. Инъето физической константаос пӧлысь одӥгез, кудӥз физикалэн трос законъёсызлэн формулаосазы пыре. Та формулаосын сое "c" пичи латин букваен пусйыло. Та ӝоглыклэсь бадӟым ӝоглык, пӧй, ӧвӧл ини шуыса, Эйнштейнлэн относительностья теориез вера. Со теориын югытлэн ӝоглыкез инвариантэн лыдъяське.
Югытлэсь ӝоглыксэ нырысьсэ мертаз Даниысь астроном Рёмер XVII даурлэн пумаз. Собере та ӝоглыкез весяк шонергес но шонергес мертазы. Туннэ югытлэсь ӝоглыксэ кутыло 299 792 458 м/с карыса (вакуумын). Омыретӥ ортчем югытлэн ӝоглыкез но талэсь туж ичи пӧртэмъяське. Ву пушкетӥ югытлэн ӝоглыкез, омыретӥ мынэм сярысь ¾ луэ. Пияла пыр но омыретӥ сярысь югыт каллен мынэ.
Югыт ар

Югыт ар (Югытлык ар, Световой ар, ) — астрономиысь кусыпъёсты мертан единица, югытлэн быдэс ар ӵоже ортчем сюресэз. Калыккуспо астрономической союзлэн пуктэмезъя одӥг югыт ар луэ 9 460 730 472 580 800 метр.
Югытлык ар лыдпусъёсын.
Югыт ар луэ:
Омыр

Омыр — музъем атмосфераез кылдытӥсь газъёслэн суретсы. Та суретын ваньмызлэсь трос азот но кислород. Омырлэн но вулэн ужаменызы йырин Музъем вылын геологической процессъёс мыно, куазь но климат кылдо. Омырлэн кислородэз улэп организмъёс пӧлысь тросэзлы улыны понна кулэлыко луэ. Омырын эстӥськонэз сутылэмен адямиос кемаласен улонзылы но ужанзылы кулэ луись шуныт потто.
Омыре пырись газъёс.
Инкуазьын газъёс сяна омырын котьку ву паръёс вань на.
Ву

Ву (водородлэн оксидэз, химической формулаез — H2O) — водородлэн но кислородлэн огшоры условиосын куашкантэм химической герӟетсы (11,19 % массаез луэ водород но 88,81 % — кислород), молекулярной массаез — 18,0160; зынтэк но шӧмтэк тусбуйтэм кизер маке. Ву туж бадӟым роль шудылэ Музъемлэн геологической историяз, улонлэн кылдэмез дыръя, асьме планета вылын физической но химической пӧлъёсты, куазез кылдытыкуз. Вутэк асьмелы тодмоесь луло макеос улыны уг быгато.
Инкуазьын ву тужгес ик уно вӧлмем тырмет луэ. Кизер но чурыт тусэн со зарезьёсын, шуръёсын, тыосын тырмыса но лымы но йӧ луыса музъем выллэсь 4/5 интызэ басьтэ. Со музъеме но гурезь изъёсы пыӵамын, омыре пар луыса вӧлскемын, будосъёслэн но котькыӵе луло животъёслэн составазы пыре. Муртлэн мугораз, секталаезъя учкон дыръя, ¾ люкетэз вулы усе.
Инкуазьын ву ноку но чылкак чылкыт уг луы. Со пушкын котьку сылмем сылалъёс, газъёс но органической тырметъёс вань.
Химической нимъёсыз.
Химиын вулэн кӧня ке шонер нимъёсыз вань:
Физической аслыкъёсыз.
Нормальной условиосын ву луэ кизерлык. Солэн пӧзён температураез — 100 °C (373,15 K). 0 °C (273,15 K) температура дыръя кизер ву кынме, йӧлы пӧрмыса. Та пӧзён но кынмон температураос шонересь огсямен омыр зӥбет дыръя гинэ (760 мм рт. ст., 101 325 Па). Зӥбетлэн кулэсмемез дыръя, йӧлэн ӵыжан температураез каллен будэ, нош вулэн пӧзён температураез — синэ. 
Омыр зӥбет будэ дыръя, вулэн пӧзён температураез озьы ик будэ:
Химия

Химия — естествознанилэн люкетъёсыз пӧлысь одӥгез, кудӥз эскере химической элементъёсыз (атомъёсыз), соослэсь кылдэм огшоры но кушето тырметъёсыз (молекулаосыз), пӧрмонъёссэс но законъёсыз, кудъёсыз та пӧрмонъёсты радъяло.
Химилэн люкетъёсыз.
Туала химия юн герӟаськемын кызьы мукет наукаосын, озьы ик калык хозяйстволэн вань удысъёсыныз. Химилэн мукет наукаосы йӧтскемез аспӧртэм кечат-вамат удысъёс кылдытэ. Озьы, химия но физика вискысь выжон удысъёс луо физической химия но химической физика. Химия но биология вискын, химия но геология вискын кылдӥзы нимаз суро удысъёс — геохимия, биохимия, биогеохимия, молекулярной биология. Химилэн валтӥсь законъёсыз математика кылын гожтӥсько но, теоретической химия математикатэк азинскылыны уг быгаты.
Химия люкиське кык бадӟым люкетлы:
Математика

Математика — зэмос дуннеысь лыдпусъёс вискын кусып возён но пространственной формаос сярысь наука. Математической объектъёс кылдытӥсько зэмос макеослэсь но мукет математической объектъёслэсь аслыкъёссэс идеализациен но та аслыкъёсты формальной кылын гожъянэн. Математика естественной наукаос пӧлы уг пыры, нош соос пушкын уже ялан кутӥське. Математика — мукет наукаослы (огъя) кылтӥрлык сётъясь фундаментальной наука; соиныз со ог-огенызы герӟаськонзэс шараялля но инкуазьлэсь тужгес но огъя законъёссэ шедьтыны юрттылэ.
Галактика

Галактика — кизилиослэн, кизили люкаськемъёслэн, кизили вис газъёслэн, тузонлэн но планетаослэн гравитациен герӟаськем системазы. Галактикае пырись вань объектъёс бергало массаослэн огъя шорзы котыртӥ.
Галактикаос (асьме Галактика сяна) — укыр кыдёкысь макеос. Соос дорозь кусыпъёсыз килопарсекъёсын мерталляло.
Вань галактикаос ньыль валтӥсь йӧслы люкисько:
Перем Коми Википедия

Перем Коми Википедия - Википедилэн коми-пермяк кылын гожтэм версиез.
История.
Перем Коми Википедия 2009-тӥ арын 17-тӥ оштолэзе инкубаторын ужаны кутскиз . Нырысетӥ статьяос коми-пермяк кыл, Коми-Пермяк округ но Коми Республика сярысь вал. Нырысетӥ но инъетась авторъёс пӧлын Вячеслав Степанов (Ӧньӧ Лав) вал, Россиысь тодосъя академиысь Урал ёзысь Карел тодосъя центрлэн Кылъя, литературая но история институтысьтыз аспирант. 2010-тӥ арын 6-тӥ куарусёнэ Перем Коми Википедия Кылъя Комитетэн лыдъямын вал. 2010-тӥ арын 19-тӥ коньывуонэ со официально потӥз.
2019-тӥ арын 4-тӥ толшорлы Перем Коми Википедие пыртэмын вал 3451 статьяос (197-тӥ инты) но 8311 бамъёс, 6061 пусъем пыриськисьёсыз, соос пӧлысь 9-эз — активной пыриськисьёс но 1 администратор.
Слободской

Слободской — Россиысь кар, Киров улослэн Слободской ёросэзлэн центрез (ёрослэн составаз уг пыры).
Интыяськемын Ватка шурлэн бур палаз, Кировлэсь 36 иськемын . Слободской кар округлэн быдӟалаез — 49,6 квадрат иськем (Киров улосын со 3-тӥ интыын Киров но Кирово-Чепецк бере).
Слободской Россиысь исторической каръёсын лыдметэ пыртэмын .
Историез.
"Слобода" сярысь нырысьсэ верамын вал 1489-тӥ арын "Едем летописецын" Ватка мулэн каръёсыз пӧлысь Мусколэн войскоосыныз басьтэмын. Нош кылдытон ареныз лыдъяське 1505-тӥ ар, соку Слободской сярысь гожъямын вал Мускоысь Слободскойын улӥсьёслы выль наместник пуктон сярысь грамотаын.
1780-тӥ арын Слободскойлы Ватка наместничестволэн (1796-тӥ арысен — Ватка губернилэн) уезд карез статус сётэмын.
XVIII даурлэн пумаз Слободской Архангельскысен Ваткаозь вузкарон сюреслэн опорной пунктэз луиз. 1897-тӥ арын Слободскойын 10 сюрс пала улиӥсьёс вал. Карын спичка лэсьтон фабрика но 45 пӧртэм заводъёс ужазы .
2010-тӥ арын Слободскойлэн азинсконъя генеральной планэз лэсьтэмын но юнматэмын вал.
Калык.
2018-тӥ арын 1-тӥ толшоре Слободскойын 32 793 мурт лыдъяськиз (3-тӥ инты Киров улосысь но 470-тӥ инты Россиысь каръёс пӧлын). Йӧскалык состав: ӟучъёс — 95,98 %, удмуртъёс — 1,73 %, бигеръёс — 0,80 %, поръёс — 0,20 % (2010-тӥ арын).
Фундаментальной герӟаськонъёс

Фундаментальной герӟаськонъёс (кужымъёс) — элементарной гизьыослэн но соослэсь лэсьтэм арбериослэн аслыкъёсъя пӧртэм луись герӟаськонъёссы; асьме дуннемылэн дӥняз кыллись инъето кужымъёс.
Туннэ нуналлы ньыль сыӵе кужымъёс тодмоесь:
Пермь кылъёс

Перм кылъёс — урал кыл семьялэн финн-угор кыл ваяз пырись кыл группа. Со пушкы пыро удмурт но коми кылъёс: коми-зырян, коми-пермяк но коми-язьва.
Перм кылъёс вӧлмемын Удмуртиын, Комиын но Пермь шаерын (нырысь ик Коми-Пермяк округаз но Красновишерск ёросын), озьы ик Татарстанын но Башкортостанын, Киров но Свердловск улосъёсын, Ненец, Ямал-Ненец но Ханты-Манси автономной округъёсын. 2010-тӥ арын Россиын 543,5 сюрс перм кылъёсыз тодись муртъёс лыдъяськизы.
Югыт дунне

Югыт дунне — асьмемыз котыртӥсь быдэс дунне. Со пространствоын но, дырын но йылтэм-пумтэм. Югыт дунне со формаосъя, кудъёсызлы пӧрмылэ материя азинскылыкуз, турлы-турлы луэ. Югыт дунне улӥз но улэ объективно, сое валаны турттӥсь адями визьсазь бордысь быдэнак. Югыт дуннеын унолэсь но уно ин телоос, кудъёсыз пӧлысь тросэз быдӟалаоссыя Музъемлэсь трослы бадӟымгес. Котькудӥз зэмос научной исследование соглаш луэ, югыт дунне зэмен но ик вань шуыса, огсямен вераса, солэсь материальностьсэ чотэ басьтэ.
Дуннеын луылӥсь пӧртэм учыръёс ог-огенызы герӟаськемын шуыса, материализм лыдъя. Соос азьланьтӥськыло пространство пушкытӥ но дыр кузя. Со герӟаськонъёсын кивалтӥсь закономерностьёсыз эскерон луэ естествознанилэн валтӥсь ужпумез. Пространствоез но дырез объективной реальностен лыдъясьтэм, соосты адямилэн шӧдон формаеныз гинэ шуись философской идеализмлы пумит сылыса, материализм пространствоез но дырез объективной реальность шуыса лыдъя. Соин пространство но дыр озьы ик дышетӥсько естествознаниын.
Материлэн югыт дунне пушкытӥ пространствоын но дырын интыяськемез, пӧртэмесь ин телоос но телоослэн системаоссы, кудъёсызлэсь луэ югыт дунне, астрономилэн куд-ог люкетъёсаз дышетоно предметэ пыро. Астрономия тодылэ югыт дуннелэн али эскерымон люкетэзлэсь пуштроссэ. Быдэс югыт дунне сярысь малпанъёс, вань научной тодонъёсысь потэмъёс, луо космологилэн ужпумез.
География

География ( «Музъем» + «гожъясько, кылсуредасько») — инкуазь но производственной территориальной комплексъёсты но люкетъёссэс эскерись естественной но мерлыко наукаослэн системазы.
Географилэн системаяз висъясько:
Со сяна географие пыро кунтодон (страноведение) но прикладной дисциплинаос — эмтодос география но ожгар география. Уно географи дисциплинаос мукет (биологи, геологи, экономи) наукаослэн системаосазы огдырын пыро, угось со наукаос вискын валамон граньёс ӧвӧл.
Гулегина, Мария Агасовна

Мария Гулегина — кырӟась.
Шпицберген

Шпицберген (), озьы ик Свальбард, Спитсберген, Грумант — Уйпал Йӧ океанын интыяськем бадӟым полярной архипелаг. Норвегилэн тужгес но уйшорез люкетэз. Административной центрез — Лонгйир кар. Архипелаг но ярдуръёсызлы матысь вуос луо демилитаризаци зона. 
Географиез.
Архипелаглэн быдӟалаез — 61 022 км².
Шпицбергенэ пыре куинь бадӟым шормуӵ — Шунды пуксён пал Шпицберген, Уйпал-Шунды ӝужан пал Музъем но Эӝ шормуӵ.
Архипелаглэн тужгес бадӟым шормуӵъёсыз:
Украиналэн гимнэз

Украиналэн гимнэз () — Украиналэн валтӥсь кун символъёсыз пӧлысь одӥгез (флагеныз но гербеныз ӵош). Гимнлэсь текстсэ но крезьгурзэ юнматӥзы Верховной Радалэн депутатъёсыз 6-тӥ южтолэзе 2003-тӥ арын. Украиналэн гимнэз луиз Павел Чубинскийлэн «Ще не вмерла Україна» кырӟанэз. Солы крезьгурез гожтӥз украин композитор Михаил Вербицкий.
Керчь проливын учыр

Керчь проливын учыр — Россия но Украина куспын 25-тӥ шуркынмонэ 2018-тӥ арын луэм зарезь ож. Со нуналэ Украинаысь ВМС-лэн корабльёсыз Сьӧд зарезьысь Азов зарезе выжыны турттӥзы. Керчь пролив ёрсын соосыз дугдытӥз Россиысь танкер, оккупационной властен лэсьтэм керчь выж улын сюресэз асэныз пытсаса. Собере украин корабльёс вылэ урдӥськизы Россиысь ВМФ-лэн но Ярдур охраналэн кужымъёссы — «Яны Капу» буксир таранэн вазгатэмын вал, но 12 миляем зоналэсь палэнын украин артиллерийской келясь катеръёс ыбылэмын вал.
Вань куинь украин судноосты ӟучъёс басьтӥзы. Пленэ шедизы 24 украин морякъёс, соос пӧлын 6 сӧсыртэмъёс.
Украинаын со нуналэ ик ожгар югдурез тупатон сярысь кенешыны СНБО-лэсь заседанизэ туж ӝог ӧтизы. Ожгар югдурез 30 нуналлы ялон пумысен решение 26-тӥ шуркынмонэ юнматэмын вал.
Калыккуспо реакция.
Евросоюзысь но НАТО-ысь кунъёс, Европалэн Кенешезлэн парламент ассамблеяез Россилэсь инцидент дыръя агресси каронъёссэ зол куркаризы. Россилэсь куризы-косӥзы Керчь проливын судоходстволы эрик берен сётыны, киултэм корабльёсты но экипажъёссэс мозмытыны. Украин корабльёсты ӝегатонэ пыриськисьёс ласянь санкциос бӧрысь тупатэмын вал.
Огазеяськем Нациослэн Организацизылэн Генеральной Ассамблеяез 17-тӥ толсуре тэргаз «Россилэсь Украиналы пумит кужымез зэматымтэ уже кутонзэ» но ӧтиз «кыл вератэк но ӝегатскытэк судноосты, экипажъёссэс но оборудованизэс эрике лэзьыны», озьы ик Украиналэсь Сьӧд но Азов зарезьёс вылтӥ но Керчь проливын эрико навигацизэ могӟытъямысь дугдыны.
Эстонилэн Президентэз Керсти Кальюлайд дуннелэсь куриз украин корабльёсты ыбылонэз Европаын война шуыса лыдъяны.
Кык этажъем вагон

Кык этажъем вагон яке кык ярусъем вагон — со вагон, кудаз пассажиръёс кык этажъёсын интыяськылыны быгато.
Удмуртиын таӵе вагонъёслэсь лэсьтэм поездъёс мыныны-ветлыны кутскизы 2018-тӥ ар пумын «Италмас» поездлэн составаз. Нырысетӥез кык этажъем «Италмас» Ижкар вокзалысь ас нырысь рейсаз шонтэмын 9-тӥ толсуре 2018-тӥ арын.
Бадӟым Магеллан Пилем

Бадӟым Магеллан Пилем () — Ӟазегсюресэн ӵош мынӥсь SBm типъем карликовой галактика. Асьме Галактикамылэсь 163 сюрс пала югыт арлы палэнын интыяське. Удмуртиын сое адӟыны ноку уг луы, угось со лымшор полушарилэн инмаз интыяськемын. Бадӟым Магеллан Пилеме пыро ог 30 миллиард кизилиос.
Пичи Магеллан Пилем

Пичи Магеллан Пилем (NGC 292) — Лудӟазегсюресэн ӵош мынӥсь карликовой галактика. Интыяськемын асьме Галактикамылэсь 60 пала килопарсекын, Тукан созвездиын. Со галактикае 1,5 миллиард кизили пыре.
Средиземной зарезь

Средиземной зарезь — Атлантической океанлэн музъемвис, межматериковой зарезез. Шунды пуксён палан океанэн со Гибралтар проливен герӟаське. Средиземной зарезьын таӵе зарезьёсты висъяло: Альборан, Балеар, Лигур, Тиррен, Адриатической, Ионической, Эгей. Средиземной зарезьлэн бассейназ озьы ик пыртыло Мрамор зарезез, Сьӧд зарезез, Азов зарезез.
Средиземной зарезь мувыре Европа, Африка но Азия вискы мычиське. Средиземной зарезь бассейнлэн зарезьёсызлэн ярдуръёсазы пото кунъёс: Испания, Франция, Италия, Мальта, Словения, Хорватия, Босния но Герцеговина, Черногория, Албания, Греция, Болгария, Румыния, Украина, Россия, Грузия, Турция, Кипр, Сирия, Ливан, Израиль, Египет, Ливия, Тунис, Алжир, Марокко. Уйпал-шунды ӝужан палан Дарданеллы проливен со герӟаське Мрамор зарезен но отӥяз Босфор пролив пыртӥ — Сьӧд зарезен, лымшор но шунды ӝужан палан Суэц канал пыртӥ — Горд зарезен. Площадез 2500 сюрс квадрат иськем. Вулэн объёмез 3839 сюрс км³. Шоро-куспо мурдалаез — 1541 метр, максимальноез — 5121 метр. Тужгес валтӥсь сюмъёсыз: Валенси, Лион, Генуя, Таранто, Сидра (Бадӟым Сирт), Габес (Пичи Сирт); тужгес но бадӟым шормуӵъёсыз: Балеар шормуӵъёс, Корсика, Сардиния, Сицилия, Крит но Кипр. Средиземной зарезе усё Эбро, Рона, Тибр, По, Нил но мукет бадӟым шуръёс.
Азов зарезь

Азов зарезь (, , , ) — Атлантической океанлэн бассейназ интыяськем музъемвис зарезь. Керчь проливен со Сьӧд зарезен герӟаськемын. Площадез — 38 сюрс квадрат иськем, шорлыдо мурдалаез — 8 метр, максимальноез — 14 метр. Вулэн шорлыдо объёмез 320 км³. Шунды пуксён, уйшор но шунды ӝужан палъёсысь ярдуръёсыз нёжесь; лымшор палан ярдурез меӵыт. Азов зарезе усё Дон но Кубань бадӟым шуръёс, озьы ик Миус, Бердя, Обиточной но мукет пичи шуръёс. Зарезьлэн лымшор но шунды ӝужан палаз дэриё вулканъёс вань.
Семаков, Владимир Сергеевич

Владимир Сергеевич Семаков — биатлонист. Пӧртэм аръёсы ӵошатскылӥз, Россия но Украина понна дурбасьтыса. Спортъя калыккуспо классъем мастер. Россилэн куать полъем чемпионэз.
Вордӥськиз 11-тӥ куартолэзе 1985-тӥ арын Удмурт АССР-лэн шоркараз Устинов карын. Удмурт кун университетэз йылпумъяз. 2010-тӥ арын Россиысь сборнойлэн составаз В. Семаков Дунне Кубок понна ӵошатсконъёсы нырысьсэ пыриськиз. Со арын ик 27-тӥ гудырикошконэ Владимир кышнояськиз. Солэн кузпалыз луиз профессиональной спортсмен, Европалэн гужем биатлонъя трос полъем чемпионэз Надежда Старик.
Выль Каледония

Выль Каледония () — Францилэн Чус океанын интыяськем колониез (официально «зарезь сьӧр территориез»). Солэн составаз пыро бадӟым одӥг нимъем шормуӵ но Меланезиысь трос пичи шормуӵъёс. Бускельёсыз — Австралия, Вануату но Фиджи. Улӥсьёсызлэн лыдзы — 245 580 адями. Административной центрез — Нумеа кар.
Выль Каледония куинь улослы люкемын: Уйпал провинцилы, Лымшор провинцилы но Луайотелы.
Пичи Азия

Пичи Азия () яке Анатолия (; ) — Азилэн шунды пуксён палаз интыяськем мукож, Турцилэн шор люкетэз. Ӝытпалысен ӵукпалозь кузьдалаез 1000 иськемлэсь трос, пасьталаез 400 иськемысен 600 иськемозь. Мукож котыртэмын Средиземной, Эгей, Мрамор но Сьӧд зарезьёсын, Босфор но Дарданеллы проливъёсын.
Ува ёросысь улон интыос

Ува ёросэ 89 улон инты пыре: 1 посёлок, 16 черкогурт, 70 гурт, 1 починка но 1 выселка.
Ёрослэн административной центрез — Ува посёлок.
Парсьгурт

Парсьгурт — удмурт гуртъёслэн нимзы:
Кияса ёросысь улон интыос

Кияса ёросэ 34 улон инты пыре: 9 черкогурт, 23 гурт но 2 починка.
Ёрослэн административной центрез — Кияса черкогурт.
Атабай

Атабай — гуртъёслэн нимзы:
Починка

Починка — выль кылдэм пичи гурт.
Куӵос

Куӵос — гуртъёслэн нимзы:
Кальюлайд, Керсти

Керсти Кальюлайд (, вордс. 30-тӥ декабре 1969 аре, Тарту, ЭССР, СССР) — эстон экономист но политик, Эстон Республикалэн президентэз 2016-тӥ арлэн 10-тӥ коньывуонысеныз 2021-тӥ арлэн 10-тӥ коньывуонэзозь.
Биографиез.
Кальюлайд вордскиз 30-тӥ толсуре 1969-тӥ арын Эстон ССР-ын Тарту карын. 1987-тӥ арын Таллиннысь 44-тӥ номеро шоръёзо школаез йылпумъяз, но 1992-тӥ арын — Тартуысь университетлэсь биологияя факультетсэ. 2001-тӥ арын со луиз магистр.
2011-тӥ арысен Кальюлайд Тартуысь университетлэн кенешеныз кивалтэ.
Миронов, Александр Сергеевич

Александр Сергеевич Миронов (1905—1931) — удмурт писатель, проза гожъясь.
Улон сюресэз.
Александр Миронов 1905-тӥ арын Ватка губерниысь Глаз утемысь Вӧёгуртын вордскем. Глазкарын кык ёзо школаез пырпотыса быдтэ но «Гудыри» газетлэн редакцияз ужаны пыре. 1927-тӥ арын мынэ со Горд армие, ар ӵоже Одесса карын ожгар ужлы дышетске. Армиысь бертыса, нош ужа газет поттон ужын, «Кенеш» журналлэн редакцияз секретарьын но улэ. 1931-тӥ арын ожгар манёврын бырыны шеде.
Творчествоез.
Миронов егит писатель вал. Пичиесь веросъёс 1925-тӥ арысен гожъяны кутскиз. Нырысь веросъёсыз улонлэсь воштӥськемзэ выл ласянь гинэ возьмато. 1926-тӥ арын «Гудыръян дыръя» веросэз книгаен потӥз. Ньыль ар ортчыса, вылез «Шунды шорын» книгаез потэ, татын гожтэмез солэн Горд армия сярысь очеркъёс луо.
Литература ужпумын уногес ужамезъя солэн «Дас тямыс» но «Кыдало» веросъёсыз творчество ласянь азинскемзэ адӟыто 1933-тӥ арын, Мироновлэн бырем бераз ини, солэсь та дырозь печатламтэ веросъёссэ «Кыдало» нимо книгаен Удгиз поттӥз на.
Малмыж утем

Малмыж утем — Ватка наместничествоысь (1780-ысен 1797-тӥ арозь) но Ватка губерниысь (1817-тӥ арысен) утем. Утем карез — Малмыж.
XIX даурлэн пумаз утемлэн быдӟалаез 14 060 пала квадрат иськем вал (16 006 км²).
Историез.
Малмыж утем 1780-тӥ арын кылдытэмын. 1797-тӥ арысен 1817-тӥ арозь утемлэн территориез Алабго утеме пыре вал.
1920-тӥ арын утемысь 6 волость Бигер АССР-лэн Арча кантоназ пыриз. 1921-тӥ арын эшшо 7 волость Удмурт автономи улосэ пыртэмын. 1928-тӥ арын Малмыж утемлэн составаз пыриз быдтэм Уржум утемлэн люкетэз. 15-тӥ пӧсьтолэзе 1929-тӥ арын Малмыж утем кабенак быдтэмын вал.
Демографиез.
1897-тӥ арын ортчытэм лыдъян-чотанъя утемын улӥз 280 427 адями. Со лыдын ӟучъёс — 53,8 %, удмуртъёс — 23,8 %, бигеръёс — 18,6 %, поръёс — 3,7 %.
1926-тӥ арын ортчытэм всесоюзной переписья утемын улӥсьёслэн лыдзы 192 042 адями вал.
Алабго утем

Алабго утем — Ватка наместничествоысь (1780-ысен 1796-тӥ арозь) но Ватка губерниысь (1796-тӥ арысен) утем. Солэн бускельёсыз Сарапул но Малмыж утемъёс, Кузон но Уфа губерниос вал. Утем карез — Алабго.
XIX даурлэн пумаз утемлэн быдӟалаез 7 420 пала квадрат иськем вал (7 728 км²). 
Историез.
Алабго утем 1780-тӥ арын кылдытэмын. 1797-тӥ арысен 1817-тӥ арозь солэн составаз Малмыж утемлэн музъемъёсыз пыро вал.
1921-тӥ арын национальной автономиосыз кылдытэмен утем быдтэмын. Солэн территориез Удмуртия но Татария куспын люкемын вал. Удмурт автономной областе Алабго утемлэн уйпал люкетэз пыриз (14 волость), нош Бигер АССР пушкы — лымшор люкетэз (Алабго карен ӵош).
Демографиез.
1892-тӥ арын утемын улӥз 210 168 адями. Со лыдын ӟучъёс — 51,5 %, удмуртъёс — 25,5 %, бигеръёс — 13,8 %, поръёс — 3,1 %, башкиръёс — 2,9 %.
Удмуртиысь экономика

Удмуртиысь экономика — Россиысь улосъёс пӧлысь 34-тӥ экономика (ВВП-лэн объёмезъя лыдъяса). 2016-тӥ арын Удмуртиысь ВВП-лэн быдӟалаез 540,1 миллиард манет вал, адямилы быдэ — 356 сюрс манет.
История.
Асьме эралэн 1-тӥ сюрсарезлэсь азьло туала Удмуртилэн территориез Ватка шур котыре интыяськем Ватка музъемлэн составаз пыре вал. Солэн пыр-выжы улӥсьёсызлэн — удмуртъёслэн, поръёслэн, комиослэн — валтӥсь ужъёссы вылэм огшоры музъем ужан, пӧйшуран, чорыгаллян но чечы кыскон.
Асьме эралэн 2-тӥ сюрсарезлэн кутсконаз шаерамы улэмъёслэн хозяйствозылы инъет луиз валэн гырыса музъем ужан. Будэтӥськылӥзы вазь, йыды, сезьы, валэс ӟег, небыт но карликовой чабей, тари, кӧжы, сяртчы, пыш, яснык. Удалтонэз сюрлоосын но кусоосын октылӥзы-калтылӥзы, октэм тысь изылӥзы, кӧос киын бергатыса. Гыроно мулэн быдӟалаез ялан паськыталляз вӧльылэмен, куке нюлэсэз кораса яке кенжытыса быдто, но выль интыын кизиське тысь, кудӥз пу усыен усыяське.
Озьы ик вордылӥзы сюро таза пудоез, валъёсыз, гурт кечъёсыз, ыжъёсыз, парсьёсыз. Нош пудо вордон бадӟым роль ӧз шуды, малы ке шуоно сӥльлы кулэяськон пӧйшуранэн тырмытскылӥз.
Сербия

Сербия () яке Сербия Республика () — Европаысь кун. Интыяськемын Балкан мукожлэн шор люкетаз. Солэн бускельёсыз — Черногория, Хорватия, Босния но Герцеговина, Венгрия, Румыния, Болгария, Уйпал Македония но де-юре Албания (де-факто Косово). Шоркарез — Белград.
Сербия нимаз кун луиз 2006-тӥ арын Сербия но Черногория кун союзлэн люкиськеменыз сэрен.
Черногория

Черногория () — Европаысь кун. Интыяськемын Балкан мукожлэн шунды пуксён палаз. Солэн бускельёсыз — Хорватия, Босния но Герцеговина, Сербия, Косово но Албания. Шоркарез — Подгорица.
Черногория нимаз кун луиз 2006-тӥ арын Сербия но Черногория кун союзлэн люкиськеменыз сэрен.
Подгорица

Подгорица (1952-тӥ арысен 1992-тӥ арозь — "Титоград") — Европаысь кар, Черногорилэн шоркарез. Интыяськемын Морачи шур дурын, Адриатической зарезьлэсь 30 километрлы палэнын. 2011-тӥ арын городын ог 151 сюрс адями улӥз.
Сарапул утем

Сарапул утем — Ватка но Пермь губерниосысь утем. Утем карез — Сарапул. Солэн бускельёсыз Глаз, Малмыж, Алабго утемъёс, Пермь но Уфа губерниос вал.
История.
Утем 11-тӥ (22-тӥ) куарусёнэ 1780-тӥ аре кылдытэмын.
1897-тӥ арын утемын 408 058 адями улӥз, соос пӧлын 290 828 ӟучъёс, 97 827 удмуртъёс, 7 226 бигеръёс но 5 100 башкиръёс.
1921-тӥ арын утемысь 18 уйпал но ӝытпал волостьёс выль кылдытэм Удмурт автономи улосэ пыртэмын вал (Иж но Дэбес утемъёсаз). Огырчи но Исенбаево волостьёс Бигер АССР-лэн составаз пыризы, но ӧжытомем Сарапул утем Пермь губерния борды валчеямын.
1923-тӥ ар пумын Сарапул утем вань Пермь губерниен ӵош быдтэмын вал, солэн музъемъёсыз Урал улосэ, Сарапул округе пыризы.
Глаз утем

Глаз утем — Ватка губерниысь но Удмурт автономи областьысь утем. Административной центрез — Глаз кар.
Удмурт автономиез кылдытон дырозь солэн бускельёсыз Слободской, Ватка, Нолинск, Малмыж, Сарапул утемъёс но Пермь губерния вал. 1920-тӥ аръёсы бускельёсыз вал Ватка, Пермь губерниос, Сьӧлта утем, Дэбес утем (1923-тӥ арозь) но Иж утем (1923-тӥ арысен).
Историез.
Глаз утем 1780-тӥ арын кылдытэмын вал Ватка наместничествоын, кудӥз 1796-тӥ арын одӥг нимъем губернилы пӧрмытэмын.
1921-тӥ арын утем, ас территоризэ пичиёмытыса, Удмурт автономи улослэн составаз пыриз. Удмуртие пырымтэ волостьёс Ватка губерниын кылизы, кытын соослэсь Омутнинск утемез лэсьтӥзы.
1929-тӥ арын Удмуртиысь мукет утемъёсын ӵош Глаз утем быдтэмын вал.
Демографиез.
1890-тӥ арын утемын 363 745 адями улӥз. Со лыдын 197 102 ӟучъёс, 140 691 удмуртъёс, 10 449 бесерманъёс, 7 926 коми-пермякъёс но бигеръёс. 1926-тӥ арын Глаз утемын улӥсьёслэн лыдзы 277 314 вал.
Омск дыр

Омск дыр (OMST) — дырлэн зонаезлэн официальной луисьтэм нимыз, кытын Омск кар интыяськемын — Омск улослэн административной центрез.
Гринвич дырлэсь куать часлы (UTC+6) пӧртэм луэ, Муско дырлэсь — куинь часлы (MSK+3). Омск дыръя Омск улос гинэ улэ-вылэ.
Красноярск дыр

Красноярск дыр (KRAT) — дырлэн зонаезлэн официальной луисьтэм нимыз, кытын Красноярск кар интыяськемын — Красноярск шаерлэн административной центрез.
Гринвич дырлэсь сизьым часлы (UTC+7) пӧртэм луэ, Муско дырлэсь — ньыль часлы (MSK+4). Красноярск дыръя Сибирьын тямыс улосъёс уло-выло: Алтай Республика, Хакасия, Тува, Красноярск но Алтай шаеръёс, Кемерово, Новосибирск, Томск улосъёс.
Иркутск дыр

Иркутск дыр (IRKT) — дырлэн зонаезлэн официальной луисьтэм нимыз, кытын Иркутск кар интыяськемын — Иркутск улослэн административной центрез.
Гринвич дырлэсь тямыс часлы (UTC+8) пӧртэм луэ, Муско дырлэсь — вить часлы (MSK+5). Иркутск дыръя Сибирьын кык улосъёс уло-выло: Иркутск улос но Бурятия.
Якутск дыр

Якутск дыр (YAKT) — дырлэн зонаезлэн официальной луисьтэм нимыз, кытын Якутск кар интыяськемын — Саха (Якутия) Республикалэн шоркарез.
Гринвич дырлэсь укмыс часлы (UTC+9) пӧртэм луэ, Муско дырлэсь — куать часлы (MSK+6). Якутск дыръя уло-выло Байкалсьӧр шаер, Амур улос, Сахаысь шундыпуксёнпал но шор улусъёс (Якутск карен ӵош).
Владивосток дыр

Владивосток дыр (VLAT) — дырлэн зонаезлэн официальной луисьтэм нимыз, кытын Владивосток кар интыяськемын — Приморской шаерлэн административной центрез.
Гринвич дырлэсь дас часлы (UTC+10) пӧртэм луэ, Муско дырлэсь — сизьым часлы (MSK+7). Владивосток дыръя уло-выло Приморской шаер, Хабаровск шаер, Еврей автономной улос, Сахаысь Верхоянск ёрос, Оймякон но Усть-Янск улусъёс.
Магадан дыр

Магадан дыр (MAGT) — дырлэн зонаезлэн официальной луисьтэм нимыз, кытын Магадан кар интыяськемын — Магадан улослэн административной центрез.
Гринвич дырлэсь дас одӥг часлы (UTC+11) пӧртэм луэ, Муско дырлэсь — тямыс часлы (MSK+8). Магадан дыръя уло-выло Магадан улос, Сахалин улос но уйпал-шунды ӝужан пал Якутия (Мома, Верхнеколымск, Нижнеколымск ёросъёс, Среднеколымск, Аллаиха но Абый улусъёс).
Камчатка дыр

Камчатка дыр (PETT) — официальной луисьтэм нимыз дыр зоналэн, кытчы пыро Камчатка шаер но Чукотка автономной округ.
Гринвич дырлэсь дас кык часлы (UTC+12) пӧртэм луэ, Муско дырлэсь — укмыс часлы (MSK+9). Камчатка дыръя кык улосъёс гинэ уло-выло: Камчатка шаер но Чукотка автономной округ.
Калининград дыр

Калининград дыр — дырлэн зонаезлэн официальной луисьтэм нимыз, кытын Калининград кар интыяськемын — Калининград улослэн административной центрез.
Гринвич дырлэсь кык часлы (UTC+2) пӧртэм луэ, Муско дырлэсь — одӥг часлы (MSK-1). Калининград дыръя Россиын Калининград улос гинэ улэ-вылэ.
Свердловск чугун сюрес

Свердловск чугун сюрес () — чугун сюрес компания, «Россиысь чугун сюресъёслэн» филиалзы. Кивалтэ чугун сюресъёсын Пермь шаерын, Свердловск но Тюмень улосъёсын, Ханты-Манси но Ямал-Ненец автономной округъёсын. Сюреслэн управлениез Екатеринбург карын интыяськемын. Солэн бускельёсыз луо Горький, Южно-Уральской но Западно-Сибирской чугун сюресъёс.
Свердловск чугун сюрес вить ёзлы люкиське: Нижний Тагил регион, Пермь регион, Екатеринбург регион, Тюмень регион но Сургут регион.
Свердловск чугун сюрес Удмуртиетӥ но ортче: Кез ёросысь чугун сюресэн кивалтэ Пермь регионэз, таяз регионэ ик пыро Кез ёросысь вань станциос — Чепца, Кез, Кабалуд но Кузьма.
Свердловск чугун сюреслэн Пермь регионэз

Свердловск чугун сюреслэн Пермь регионэз — Свердловск чугун сюреслэн вить регионъёсыз пӧлысь одӥгез. Кылдытэмын 2010-тӥ арын СВРД-лэсь одӥг нимъем люкетсэ (отделенизэ) пӧрмытэмен. Пермь шаерысь тросэныз чугун сюресъёсын кивалтэ. Озьы ик ужа чугун сюрес инфраструктура бордын Свердловск улосын (Кушва кар округын, Шаля ёросын) но Удмуртиын. Пермь регионлэн шор станциез луэ Пермь-Сортировочной станция. Регионлэн сюресъёсызлэн кузьдалазы — 734 иськем.
Удмуртиын Пермь регион Кез ёросысь чугун сюресэн кивалтэ. Таяз регионэ пыро удмурт станциос Чепца, Кез, Кабалуд но Кузьма (ваньзы — Кез ёросысь).
Facebook

Facebook — дуннеысь тужгес но бадӟымез социальной вотэс но соин кивалтӥсь одӥг нимъем компания (Facebook Inc.). Сое кылдытӥз 4-тӥ тулыспалэ 2004-тӥ арын Америкаысь еврей выжыё программист Марк Цукерберг, Гарвард университетын дышетскыкуз.
Нырысь-валысь та веб-сайт "Thefacebook" шуыса нимамын вал, солэн бамъёсаз пыраны быгатӥзы Гарвард университетысь студентъёс гинэ, кӧня ке дыр ортчыса регистрациез усьтӥзы Бостонысь мукет университетъёслы но. 2006-тӥ арысен куарусён толэзьысен сайт усьтэмын ваньмызлы Интернетын пукисьёслы, кинъёслэн электрон почтазы вань.
Facebook C++ но PHP кылъёсын гожтэмын.
Рачибуж

Рачи́буж ( , , силез кылын "Racibůrz", чех кылын "Ratiboř") — Польшаысь кар, Силезия воеводствое пыре. Со интыяськемын Польшалэн лымшор люкетаз, Одра шур дурын.